Det seneste år har Nordjyllands Politi deltaget i et forsøg, hvor de har henvist alle alkohol- eller narkopåvirkede bilister til at tale med en rusmiddelrådgiver. Og det har været en succes. Knap en tredjedel af bilisterne har nemlig takket ja til tilbudet, og er kommet i behandling. Projektet slutter - men politiet fortsætter Preben Klitgaard, der er leder af Det Kriminalpræventive Sekretariat ved Nordjyllands Politi, vurderer, at projektet har gjort en vigtig forskel: - Spiritus- og narkopåvirket kørsel kan ende i nogle rigtig grimme ulykker og er enormt farligt, både for de påvirkede og for alle andre i trafikken. Og desværre ser vi jo i politiet, at der er en del gengangere blandt dem, vi sigter. Derfor er det i mine øjne en stor succes, at en tredjedel af de sigtede har takket ja til rådgivning, siger politikommissæren. Han mener også, at betjentene har fundet det helt rigtige tidspunkt at henvise folk på. - Selv hos de sigtede, der ikke ønsker rådgivning i første omgang, kan vi have held til at plante et frø. Vi hører fra rusmiddelcenteret, at politiets opfordring kan betyde, at sigtede alligevel får kontakt til rådgivning langt tidligere, end hvis vi ikke havde guidet dem. Vi har fat i folk på det helt rigtige tidspunkt – lige dér, hvor de står over for patruljen og lettest indser, at de har et problem og har brug for hjælp, siger han. Projektet er slut, men Preben Klitgaard mener, at det er værd at fortsætte indsatsen.

Referat:
Når Nordjyllands Politi stopper narko- og alkohol bilister, er der mange gengangere. Derfor er det en stor succes, at en tredjedel af dem er kommet i behandling.